title: Sklep Sveta (EU) 2021/12 z dne 17. decembra 2020 o stališču, ki se v imenu Evropske unije zastopa v skupnem odboru, ustanovljenem s Sporazumom o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo glede določitve blaga, za katero ne obstaja tveganje

text:
                  8.1.2021

                  SL

                  Uradni list Evropske unije

                  L 5/5

         SKLEP SVETA (EU) 2021/12
         z dne 17. decembra 2020
         o stališču, ki se v imenu Evropske unije zastopa v skupnem odboru, ustanovljenem s Sporazumom o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo glede določitve blaga, za katero ne obstaja tveganje
         SVET EVROPSKE UNIJE JE –
         ob upoštevanju Pogodbe o Evropski uniji in zlasti člena 50(2) navedene pogodbe,
         ob upoštevanju Pogodbe o delovanju Evropske unije in zlasti člena 218(9) navedene pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Sporazum o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (v nadaljnjem besedilu: Sporazum o izstopu) je Unija sklenila s Sklepom Sveta (EU) 2020/135 (1) z dne 30. januarja 2020 in je začel veljati 1. februarja 2020.

                     (2)

                     Člen 166 Sporazuma o izstopu pooblašča skupni odbor, ustanovljen s členom 164 Sporazuma o izstopu (v nadaljnjem besedilu: skupni odbor), za sprejemanje sklepov v zvezi z vsemi zadevami, za katere je tako določeno v Sporazumu o izstopu. Protokol o Irski/Severni Irski (v nadaljnjem besedilu: Protokol) je sestavni del Sporazuma o izstopu.

                     (3)

                     Člen 5(1) Protokola določa uporabo carinskih dajatev, ki se po pravu Unije uporabljajo za blago, ki se vnese na Severno Irsko in za katero obstaja tveganje, da se bo pozneje gibalo v Unijo. Za blago, za katero ne obstaja tveganje, se bodisi ne plačujejo carinske dajatve bodisi se uporabljajo carinske dajatve, ki se uporabljajo v Združenem kraljestvu.

                     (4)

                     Na podlagi člena 5(2) Protokola se za vse blago, ki se vnese na Severno Irsko, šteje, da zanj obstaja tveganje, da se bo pozneje gibalo v Unijo. Da bi se za blago, ki se vnese na Severno Irsko, štelo, da zanj „ne obstaja tveganje“, je treba dokazati, da to blago tam ne bo komercialno obdelano in da izpolnjuje merila, ki jih določi skupni odbor.

                     (5)

                     Pri merilih za blago, ki ne bo komercialno obdelano, bi se moralo upoštevati dejstvo, da je na podlagi člena 4 Protokola Severna Irska del carinskega območja Združenega kraljestva. Prav tako pa bi morala merila odražati zavezo pogodbenic Protokola, da bi moralo izvajanje Protokola čim manj vplivati na vsakdanje življenje skupnosti tako na Irskem kot na Severnem Irskem.

                     (6)

                     Za blago, ki se vnese na Severno Irsko, se lahko šteje, da zanj ne obstaja tveganje, da bi se pozneje gibalo v Unijo, kadar je razlika v tarifi enaka nič ali kadar je sicer zagotovljeno, da gospodarski subjekti nimajo ekonomske spodbude za pošiljanje blaga na Severno Irsko zgolj zaradi izbire carinske tarife, ki bi se zanj uporabila.

                     (7)

                     Primerno je, da se določi stališče, ki se v imenu Unije zastopa v skupnem odboru –

               SPREJEL NASLEDNJI SKLEP:

            Člen 1
            Stališče, ki se v imenu Unije zastopa v skupnem odboru, ustanovljenem s členom 164 Sporazuma o izstopu, glede določitve blaga, za katero ne obstaja tveganje, temelji na osnutku sklepa skupnega odbora, priloženem temu sklepu.

            Člen 2
            Sklep skupnega odbora se objavi v Uradnem listu Evropske unije.

            Člen 3
            Ta sklep začne veljati na dan sprejetja.

            V Bruslju, 17. decembra 2020

                  Za Svet

                  Predsednica

               S. SCHULZE

            (1)  Sklep Sveta (EU) 2020/135 z dne 30. januarja 2020 o sklenitvi Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (UL L 29, 31.1.2020, str. 1).

               OSNUTEK

            SKLEP št. …/2020 SKUPNEGA ODBORA, USTANOVLJENEGA S SPORAZUMOM O IZSTOPU ZDRUŽENEGA KRALJESTVA VELIKA BRITANIJA IN SEVERNA IRSKA IZ EVROPSKE UNIJE IN EVROPSKE SKUPNOSTI ZA ATOMSKO ENERGIJO
            z dne …
            o določitvi blaga, za katero ne obstaja tveganje
            SKUPNI ODBOR JE –
            ob upoštevanju Protokola o Irski/Severni Irski k Sporazumu o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo ter zlasti člena 5(2) Protokola –
            SKLENIL:

               Člen 1
               Predmet urejanja
               Ta sklep določa pravila za izvajanje člena 5(2) Protokola o Irski/Severni Irski (v nadaljnjem besedilu: Protokol) glede:

                           (a)

                           pogojev, pod katerimi se šteje, da blago, ki se na Severno Irsko vnese iz držav zunaj Unije, ne bo komercialno obdelano na Severnem Irskem;

                           (b)

                           meril, na podlagi katerih se šteje, da za blago, ki se na Severno Irsko vnese iz držav zunaj Unije, ne obstaja tveganje, da bi se pozneje gibalo v Unijo.

               Člen 2
               Nekomercialna obdelava
               Za blago se ne šteje, da se komercialno obdeluje, kadar:

                           (a)

                           je imela oseba, ki vloži deklaracijo za sprostitev v prosti promet za to blago ali v imenu katere je taka deklaracija vložena (v nadaljnjem besedilu: uvoznik), skupni letni promet manj kot 500 000 GBP v zadnjem zaključenem poslovnem letu; ali

                           (b)

                           obdelava poteka na Severnem Irskem in je namenjena izključno:

                                       (i)

                                       prodaji živil končnemu potrošniku v Združenem kraljestvu;

                                       (ii)

                                       gradnji, kadar je obdelano blago stalni del strukture, ki jo uvoznik zgradi na Severnem Irskem in se tam nahaja;

                                       (iii)

                                       neposrednim storitvam, ki jih uvoznik na Severnem Irskem zagotovi prejemniku zdravstvenih storitev ali storitev oskrbe;

                                       (iv)

                                       nepridobitnim dejavnostim na Severnem Irskem, pri čemer uvoznik obdelanega blaga naknadno ne prodaja; ali

                                       (v)

                                       končni uporabi krme za živali v prostorih na Severnem Irskem s strani uvoznika.

               Člen 3
               Merila, na podlagi katerih se šteje, da za blago ne obstaja tveganje, da bi se pozneje gibalo v Unijo

                  1.   Šteje se, da za blago ne obstaja tveganje, da bi se pozneje gibalo v Unijo, kadar se šteje, da ni komercialno obdelano v skladu s členom 2, in kadar:

                              (a)

                              v primeru blaga, ki se na Severno Irsko vnese iz drugega dela Združenega kraljestva z neposrednim prevozom,

                                          (i)

                                          je dajatev, ki se plača v skladu s skupno carinsko tarifo Unije, enaka nič ali

                                          (ii)

                                          ima uvoznik v skladu s členi 5 do 7 tega sklepa dovoljenje, da to blago vnese na Severno Irsko za prodajo končnim potrošnikom v Združenem kraljestvu ali za končno uporabo s strani končnih potrošnikov v Združenem kraljestvu, tudi kadar je bilo to blago nekomercialno obdelano v skladu s členom 2 pred prodajo končnim potrošnikom ali končno uporabo s strani končnih potrošnikov;

                              (b)

                              v primeru blaga, ki se na Severno Irsko vnese z neposrednim prevozom od koder koli drugod kot iz Unije ali drugega dela Združenega kraljestva,

                                          (i)

                                          je dajatev, ki se plača v skladu s skupno carinsko tarifo Unije, enaka ali nižja od dajatve, ki se plača v skladu s carinsko tarifo Združenega kraljestva, ali

                                          (ii)

                                          ima uvoznik v skladu s členi 5 do 7 tega sklepa dovoljenje, da to blago vnese na Severno Irsko za prodajo končnim potrošnikom na Severnem Irskem ali za končno uporabo s strani končnih potrošnikov na Severnem Irskem (tudi kadar je bilo to blago nekomercialno obdelano v skladu s členom 2 pred prodajo končnim potrošnikom ali končno uporabo s strani končnih potrošnikov), in je razlika med dajatvijo, ki se plača v skladu s skupno carinsko tarifo Unije, in dajatvijo, ki se plača v skladu s carinsko tarifo Združenega kraljestva, nižja od 3 % carinske vrednosti blaga.

                  2.   Odstavka 1(a)(ii) in 1(b)(ii) se ne uporabljata za blago, za katero veljajo ukrepi trgovinske zaščite, ki jih je sprejela Unija.

               Člen 4
               Določitev dajatev, ki se uporabljajo
               Za namene člena 3(1)(a)(i) in 3(1)(b) se uporabljajo naslednja pravila:

                           (a)

                           dajatev, ki se za blago plača v skladu s skupno carinsko tarifo Unije, se določi v skladu s pravili iz carinske zakonodaje Unije;

                           (b)

                           dajatev, ki se za blago plača v skladu s carinsko tarifo Združenega kraljestva, se določi v skladu s pravili iz carinske zakonodaje Združenega kraljestva.

               Člen 5
               Dovoljenje za namene iz člena 3

                  1.   Za namene člena 3(1)(a)(ii) in 3(1)(b)(ii) se zahtevek za dovoljenje za vnos blaga na Severno Irsko z neposrednim prevozom za prodajo končnim potrošnikom ali končno uporabo s strani končnih potrošnikov predloži pristojnemu organu Združenega kraljestva.

                  2.   Zahtevek za dovoljenje iz odstavka 1 vsebuje informacije o vložnikovih poslovnih dejavnostih in blagu, ki se običajno vnese na Severno Irsko, ter opis vrste evidenc, sistemov in kontrol, ki jih vložnik vzpostavi za zagotovitev, da je blago, zajeto v dovoljenju, pravilno deklarirano za carinske namene in je mogoče predložiti dokazila v podporo zavezi iz člena 6(b). Trgovec hrani dokazila, npr. račune, za zadnjih pet let in jih na zahtevo predloži pristojnim organom. Podatkovne zahteve v zvezi z zahtevkom so podrobno določene v Prilogi k temu sklepu.

                  3.   V tem dovoljenju je navedeno vsaj naslednje:

                              (a)

                              ime osebe, ki ji je bilo dovoljenje izdano (v nadaljnjem besedilu: imetnik dovoljenja);

                              (b)

                              enotna referenčna številka, ki jo pristojni carinski organ dodeli odločbi (v nadaljnjem besedilu: referenčna številka dovoljenja);

                              (c)

                              organ, ki je izdal dovoljenje;

                              (d)

                              datum začetka veljavnosti dovoljenja.

                  4.   Določbe carinske zakonodaje Unije o odločbah v zvezi z uporabo carinske zakonodaje se uporabljajo za zahtevke in dovoljenja iz tega člena, vključno v zvezi s spremljanjem.

                  5.   Kadar pristojni carinski organ Združenega kraljestva ugotovi namerno zlorabo dovoljenja ali kršitve pogojev za dovoljenje iz tega sklepa, organ zadrži ali razveljavi dovoljenje.

               Člen 6
               Splošni pogoji za izdajo dovoljenja
               Za namene člena 3(1)(a)(ii) in 3(1)(b)(ii) se dovoljenje lahko izda vložnikom, ki:

                           (a)

                           izpolnjujejo naslednja merila glede sedeža:

                                       (i)

                                       imajo sedež na Severnem Irskem ali imajo stalno poslovno enoto na Severnem Irskem,

                                                   —

                                                   kjer so stalno prisotni človeški in tehnični viri ter

                                                   —

                                                   od koder se blago prodaja končnim potrošnikom ali se končnim potrošnikom zagotavlja za končno uporabo ter

                                                   —

                                                   kadar so carinske, trgovinske in prevozne evidence in informacije na voljo ali dostopne na Severnem Irskem in

                                       (ii)

                                       če nimajo sedeža na Severnem Irskem, se njihove carinske operacije izvajajo v Združenem kraljestvu in imajo na Severnem Irskem posrednega carinskega zastopnika;

                           (b)

                           se zavezujejo, da bodo blago na Severno Irsko vnesli izključno za prodajo končnim potrošnikom ali končno uporabo s strani končnih potrošnikov, tudi kadar je bilo to blago nekomercialno obdelano v skladu s členom 2 pred prodajo končnim potrošnikom ali končno uporabo s strani končnih potrošnikov; v primeru prodaje končnim potrošnikom na Severnem Irskem pa se zavezujejo, da bo prodaja potekala z enega ali več fizičnih prodajnih mest na Severnem Irskem, iz katerih se opravi neposredna fizična prodaja končnim potrošnikom.

               Člen 7
               Posebni pogoji za izdajo dovoljenja

                  1.   Za namene člena 3(1)(a)(ii) in 3(1)(b)(ii) se dovoljenje za vnos blaga na Severno Irsko izda samo vložnikom, ki izpolnjujejo pogoje iz člena 6 in naslednje pogoje:

                              (a)

                              vložnik izjavi, da bo podal deklaracijo za sprostitev v prosti promet blaga, ki se na Severno Irsko vnese v skladu s členom 3(1)(a)(ii) ali 3(1)(b)(ii);

                              (b)

                              vložnik ni storil hujših ali večkratnih kršitev carinske zakonodaje in davčnih predpisov ter ni storil hujših kaznivih dejanj v zvezi s svojo gospodarsko dejavnostjo;

                              (c)

                              v zvezi z blagom, ki ga je treba deklarirati kot blago, za katero ne obstaja tveganje, vložnik dokaže, da ima visoko stopnjo nadzora nad svojimi operacijami in pretokom blaga, in sicer s sistemom vodenja poslovnih in po potrebi transportnih evidenc, ki omogočajo ustrezne kontrole in predložitev dokazil v podporo zavezi iz člena 6(b).

                  2.   Dovoljenja se odobrijo le, če carinski organ meni, da bo lahko izvajal kontrole brez nesorazmernih upravnih obremenitev, vključno s preverjanjem kakršnih koli dokazil, da je bilo blago prodano končnim potrošnikom ali da je bilo namenjeno končni uporabi s strani končnih potrošnikov.

                  3.   V obdobju, ki se konča dva meseca po začetku veljavnosti tega sklepa, se dovoljenje lahko izda začasno, če vložnik predloži popoln zahtevek, izpolnjuje zahteve iz odstavka 1(b) in izjavi, da izpolnjuje druge pogoje za dovoljenje. Začasno dovoljenje je veljavno štiri mesece, potem pa se mora trgovcu bodisi izdati stalno dovoljenje bodisi mu dovoljenje poteče.

               Člen 8
               Izmenjava informacij o uporabi člena 5(1) in (2) Protokola

                  1.   Brez poseganja v obveznosti, ki jih ima na podlagi člena 5(4) Protokola v povezavi z Uredbo (ES) št. 638/2004 Evropskega parlamenta in Sveta (1) in Uredbo (ES) št. 471/2009 Evropskega parlamenta in Sveta (2), Združeno kraljestvo Uniji vsak mesec zagotovi informacije o uporabi člena 5(1) in (2) Protokola in tega sklepa. Te informacije zajemajo količine in vrednosti v zbirni obliki in na pošiljko ter prevozna sredstva, ki se nanašajo na:

                              (a)

                              blago, ki se vnese na Severno Irsko, za katero v skladu s prvim pododstavkom člena 5(1) Protokola ni bilo treba plačati carinskih dajatev;

                              (b)

                              blago, ki se vnese na Severno Irsko, za katero se v skladu z drugim pododstavkom člena 5(1) Protokola plačujejo tiste carinske dajatve, ki se uporabljajo v Združenem kraljestvu, ter

                              (c)

                              blago, ki se vnese na Severno Irsko, za katero se plačujejo carinske dajatve, ki so v skladu s skupno carinsko tarifo Unije.

                  2.   Združeno kraljestvo zagotovi informacije iz odstavka 1 na 15. delovni dan naslednjega meseca, za katerega se zagotovijo informacije.

                  3.   Informacije se zagotovijo z uporabo tehnik elektronske obdelave podatkov.

                  4.   Pristojni organi Združenega kraljestva na zahtevo predstavnikov Unije iz {vstaviti sklic na sklep skupnega odbora o prisotnosti Unije} in vsaj dvakrat letno tem predstavnikom zagotovijo informacije tako v zbirni obliki kot po obrazcih dovoljenja v zvezi z dovoljenji, izdanimi na podlagi členov 5 do 7, vključno s številom sprejetih, zavrnjenih in preklicanih dovoljenj.

                  5.   Redno posredovanje zgoraj navedenih informacij se začne čim prej, najpozneje pa 15. aprila 2021. Prvo posredovanje informacij zajema informacije za obdobje od 1. januarja 2021 do konca meseca pred posredovanjem.

               Člen 9
               Pregled in prenehanje
               Če katera od pogodbenic meni, da prihaja do znatnega preusmerjanja trgovine ali goljufije ali drugih nezakonitih dejavnosti, o tem do 1. avgusta 2023 obvesti drugo pogodbenico v skupnem odboru, pogodbenici pa si po najboljših močeh prizadevata najti obojestransko zadovoljivo rešitev tega vprašanja. Če pogodbenici ne najdeta obojestransko zadovoljive rešitve, se člen 3(1)(a)(ii) in 3(1)(b)(ii) ter členi 5 do 8 tega sklepa prenehajo uporabljati s 1. avgustom 2024, razen če skupni odbor pred 1. aprilom 2024 odloči, da se še naprej uporabljajo.
               Če se člen 3(1)(a)(ii) in 3(1)(b)(ii) ter členi 5 do 8 tega sklepa prenehajo uporabljati v skladu s prvim pododstavkom, skupni odbor do 1. avgusta 2024 spremeni ta sklep, da se uvede ustrezna alternativna določba, ki se bo uporabljala od 1. avgusta 2024, ob upoštevanju posebnih okoliščin na Severnem Irskem in ob popolnem upoštevanju položaja Severne Irske v carinskem območju Združenega kraljestva.

               Člen 10
               Začetek veljavnosti
               Ta sklep začne veljati 1. januarja 2021.

               V …

                     Za skupni odbor

                     Sopredsednika

               (1)  Uredba (ES) št. 638/2004 Evropskega parlamenta in Sveta z dne 31. marca 2004 o statističnih podatkih Skupnosti v zvezi z blagovno menjavo med državami članicami in o razveljavitvi Uredbe Sveta (EGS) št. 3330/91 (UL L 102, 7.4.2004, str. 1).

               (2)  Uredba (ES) št. 471/2009 Evropskega parlamenta in Sveta z dne 6. maja 2009 o statistiki Skupnosti o zunanji trgovini z državami nečlanicami in razveljavitvi Uredbe Sveta (ES) št. 1172/95 (UL L 152, 16.6.2009, str. 23).

            PRILOGA

               Zahtevek za dovoljenje za vnos blaga na Severno Irsko za končne potrošnike (iz člena 5 Sklepa)

            Informacije o zahtevku

                        1.

                        Dokazila
                        Obvezna dokazila in informacije, ki jih morajo predložiti vsi vložniki:
                        dokument o ustanovitvi/dokazilo o stalni poslovni enoti

                        2.

                        Druga dokazila in informacije, ki jih mora predložiti vložnik:
                        Vsa druga dokazila ali informacije, ki se štejejo za relevantne za preverjanje, ali vložnik izpolnjuje pogoje iz členov 6 in 7 Sklepa.
                        Predložite informacije o vrsti dokazil, priloženih zahtevku, ter, če je primerno, njihove identifikacijske številke in/ali datume izdaje. Navedite tudi skupno število priloženih dokumentov.

                        3.

                        Datum in podpis vložnika
                        Zahtevke, vložene z uporabo tehnike elektronske obdelave podatkov, overi oseba, ki vloži zahtevek.
                        Datum, ko je vložnik podpisal ali kako drugače overil zahtevek.
                        Podatki o vložniku

                        4.

                        Vložnik
                        Vložnik je oseba, ki carinskim organom predloži zahtevek za izdajo odločbe.
                        Vpišite ime oziroma za pravne osebe naziv in naslov zadevne osebe.

                        5.

                        Identifikacijska številka vložnika
                        Vložnik je oseba, ki carinskim organom predloži zahtevek za izdajo odločbe.
                        Vpišite registracijsko in identifikacijsko številko gospodarskega subjekta (številka EORI) zadevne osebe, kot je določeno v členu 1(18) Delegirane uredbe Komisije (EU) 2015/2446 (1).

                        6.

                        Pravni status vložnika
                        Pravni status, kot je naveden v dokumentu o ustanovitvi.

                        7.

                        Identifikacijska(-e) številka(e) za DDV
                        Če je dodeljena, vpišite identifikacijsko številko za DDV.

                        8.

                        Poslovne dejavnosti
                        Navedite informacije o poslovnih dejavnostih vložnika. Na kratko opišite svojo poslovno dejavnost in navedite svojo vlogo v dobavni verigi (npr. proizvajalec blaga, uvoznik, trgovec na drobno itd.). Prosimo, opišite:

                                    —

                                    načrtovano uporabo uvoženega blaga, vključno z opisom vrste blaga in ali se blago kakor koli obdeluje,

                                    —

                                    oceno števila carinskih deklaracij za sprostitev zadevnega blaga v prosti promet, ki se vložijo v enem letu,

                                    —

                                    vrsto evidenc, sistemov in kontrol, vzpostavljenih za podporo zaveze iz člena 6(b).

                        9.

                        Letni promet
                        Za namene člena 2 Sklepa vpišite letni promet za zadnje zaključeno poslovno leto. Če gre za novoustanovljeno podjetje, zagotovite evidence in informacije, ki so relevantne za oceno pričakovanega prometa, npr. zadnji denarni tok, bilanca stanja ter napovedi dobička in izgube, ki jih odobrijo direktorji/partnerji/samostojni podjetnik.

                        10.

                        Kontaktna oseba, odgovorna za zahtevek
                        Kontaktna oseba je odgovorna za ohranjanje stikov s carinskimi organi v zvezi z zahtevkom.
                        Vpišite ime kontaktne osebe in kar koli od naslednjega: telefonska številka, e-poštni naslov (po možnosti namenski poštni predal).

                        11.

                        Oseba, ki vodi družbo, ki je vložila zahtevek, ali nadzoruje njeno upravljanje
                        Za namene člena 7(b) Sklepa vpišite imena in priimke ter podrobne podatke zadevnih oseb glede na pravno obliko družbe, ki je vložila zahtevek, zlasti: direktorja družbe in po potrebi članov upravnega odbora družbe. Podrobni podatki morajo vključevati: polno ime in priimek ter polni naslov, datum rojstva in nacionalno identifikacijsko številko.
                        Datumi, ure, obdobja in kraji

                        12.

                        Datum ustanovitve
                        S številkami – dan, mesec in leto ustanovitve.

                        13.

                        Naslov sedeža/prebivališča
                        Polni naslov sedeža/prebivališča osebe, vključno z identifikatorjem države ali ozemlja.

                        14.

                        Kraj, kjer se vodijo evidence
                        Vpišite polni naslov lokacije oziroma lokacij, na katerih se vodi ali hrani oziroma se bo predvidoma hranila vložnikova evidenca. Namesto naslova se lahko navede oznaka UN/LOCODE, če omogoča nedvoumno identifikacijo lokacije.

                        15.

                        Kraj(i) obdelave ali uporabe
                        Navedite naslov kraja(-ev), kjer se bo blago obdelovalo, če je ustrezno, in prodajalo končnim potrošnikom.

               (1)  Delegirana uredba Komisije (EU) 2015/2446 z dne 28. julija 2015 o dopolnitvi Uredbe (EU) št. 952/2013 Evropskega parlamenta in Sveta o podrobnih pravilih v zvezi z nekaterimi določbami carinskega zakonika Unije (UL L 343, 29.12.2015, str. 1).


title: Sklep Sveta (SZVP) 2021/14 z dne 7. januarja 2021 o spremembi Sklepa 2014/219/SZVP o misiji Evropske unije v okviru SVOP v Maliju (EUCAP SAHEL Mali)

text:
                  8.1.2021

                  SL

                  Uradni list Evropske unije

                  L 5/16

         SKLEP SVETA (SZVP) 2021/14
         z dne 7. januarja 2021
         o spremembi Sklepa 2014/219/SZVP o misiji Evropske unije v okviru SVOP v Maliju (EUCAP SAHEL Mali)
         SVET EVROPSKE UNIJE JE –
         ob upoštevanju Pogodbe o Evropski uniji ter zlasti členov 42(4) in 43(2) Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 15. aprila 2014 sprejel Sklep 2014/219/SZVP o misiji Evropske unije v okviru SVOP v Maliju (EUCAP Sahel Mali) (1).

                     (2)

                     Svet je 21. februarja 2019 sprejel Sklep (SZVP) 2019/312 (2), s katerim je EUCAP Sahel Mali podaljšal do 14. januarja 2021.

                     (3)

                     Svet je 13. maja 2019 sprejel Sklep (SZVP) 2019/762 (3), s katerim je mandat EUCAP Sahel Mali prilagodil, da prispeva k regionalizaciji ukrepov SVOP v Sahelu, in ustanovil regionalno svetovalno-usklajevalno enoto.

                     (4)

                     Svet je 14. maja 2020 sprejel Sklep (SZVP) 2020/652 (4), s katerim je povečal referenčni finančni znesek EUCAP Sahel Mali za obdobje do 14. januarja 2021.

                     (5)

                     Politični in varnostni odbor je 13. oktobra oziroma 5. novembra 2020 v okviru strateškega pregleda EUCAP Sahel Mali priporočil podaljšanje EUCAP Sahel Mali do 31. januarja 2023 in prilagoditev njenega mandata.

                     (6)

                     Sklep 2014/219/SZVP bi bilo zato treba ustrezno spremeniti.

                     (7)

                     EUCAP Sahel Mali bo delovala v razmerah, ki se lahko poslabšajo in bi lahko ovirale doseganje ciljev zunanjega delovanja Unije iz člena 21 Pogodbe o Evropski uniji –

               SPREJEL NASLEDNJO UREDBO:

            Člen 1
            Sklep 2014/219/SZVP se spremeni:

                        (1)

                        v členu 2 se odstavek 2 nadomesti z naslednjim:

                           „2.   EUCAP Sahel Mali v podporo malijskemu procesu ponovne vzpostavitve državne oblasti in izvajanju dogovora za mir in spravo, podpisanega 15. maja in 20. junija 2015, ter v tesnem sodelovanju z drugimi mednarodnimi akterji, zlasti z Večdimenzionalno integrirano stabilizacijsko misijo Združenih narodov v Maliju (MINUSMA), pomaga in svetuje notranjim varnostnim silam pri izvajanju reforme varnostnega sektorja pod vodstvom malijske vlade, s ciljem:

                                       (a)

                                       izboljšati operativno učinkovitost notranjih varnostnih sil;

                                       (b)

                                       z bolj koherentnim upravljanjem virov ponovno vzpostaviti ustrezne hierarhične strukture notranjih varnostnih sil;

                                       (c)

                                       okrepiti vlogo sodnih in upravnih organov pri upravljanju in nadzoru njihovih nalog ter s tem prispevati k preprečevanju korupcije in nekaznovanosti;

                                       (d)

                                       olajšati ponovno napotitev notranjih varnostnih sil v osrednji del Malija in

                                       (e)

                                       v postopnem in modularnem procesu, na podlagi načel dobrega upravljanja, podpreti ponovno napotitev malijskih civilnih upravnih organov v osrednji del Malija.“;

                        (2)

                        v členu 14(1) se doda naslednji odstavek:
                        „Referenčni finančni znesek za kritje odhodkov, povezanih z EUCAP Sahel Mali, od 15. januarja 2021 do 31. januarja 2023 znaša 89 100 000 EUR.“;

                        (3)

                        v členu 14a se odstavek 3 nadomesti z naslednjim:

                           „3.   Cilji regionalne svetovalno-usklajevalne enote, v tesnem sodelovanju z obstoječimi misijami SZVP v Sahelu, so:

                                       (a)

                                       izboljšati sodelovanje in usklajevanje med strukturami skupine G5 Sahel in državami skupine G5 Sahel zaradi krepitve regionalnega sodelovanja in operativnih zmogljivosti na varnostno-obrambnem področju v skladu z mednarodnim pravom, človekovimi pravicami in strateškim pristopom EU k ženskam, miru in varnosti, kot ga je Svet določil v sklepih z dne 10. decembra 2018;

                                       (b)

                                       pripraviti in podpirati regionalizacijo ukrepov SVOP zaradi krepitve nacionalnih zmogljivosti držav skupine G5 Sahel;

                                       (c)

                                       olajšati in podpirati organizacijo zbiranja in izmenjave informacij z vsemi partnerji skupine G5 Sahel v podporo delegacijam Unije v državah skupine G5 Sahel in sekretariatu Partnerstva za stabilnost in varnost Sahela.“;

                        (4)

                        v členu 18 se drugi stavek nadomesti z naslednjim:
                        „Uporablja se do 31. januarja 2023.“

            Člen 2
            Ta sklep začne veljati na dan sprejetja.
            Uporablja se od 15. januarja 2021.

            V Bruslju, 7. januarja 2021

                  Za Svet

                  Predsednica

               A. P. ZACARIAS

            (1)  UL L 113, 16.4.2014, str. 21.

            (2)  Sklep Sveta (SZVP) 2019/312 z dne 21. februarja 2019 o spremembi in podaljšanju Sklepa 2014/219/SZVP o misiji Evropske unije v okviru SVOP v Maliju (EUCAP Sahel Mali) (UL L 51, 22.2.2019, str. 29).

            (3)  Sklep Sveta (SZVP) 2019/762 z dne 13. maja 2019 o spremembi Sklepa 2014/219/SZVP o misiji Evropske unije v okviru SVOP v Maliju (EUCAP Sahel Mali) (UL L 125, 14.5.2019, str. 18).

            (4)  Sklep Sveta (SZVP) 2020/652 z dne 14. maja 2020 o spremembi Sklepa 2014/219/SZVP o misiji Evropske unije v okviru SVOP v Maliju (EUCAP Sahel Mali) (UL L 153, 15.5.2020, str. 5).


Odločba Komisije z dne 12/02/2019 o razglasitvi združljivosti koncentracije s skupnim trgom (Zadeva št. COMP/M.8964 - DELTA / AIR FRANCE-KLM / VIRGIN GROUP / VIRGIN ATLANTIC ) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 15/12/2020 o razglasitvi združljivosti koncentracije s skupnim trgom (Zadeva št. COMP/M.9977 - EPGC / METRO) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 19/11/2020 o razglasitvi združljivosti koncentracije s skupnim trgom (Zadeva št. COMP/M.9911 - VOITH / PCSH / TSA) v skladu z Uredbo Sveta (ES) št. 139/2004 (Besedilo v nemškem jeziku je edino verodostojno)


Odločba Komisije z dne 23/12/2020 o razglasitvi združljivosti koncentracije s skupnim trgom (Zadeva št. COMP/M.10089 - PHILLIPS 66 / FORTRESS INVESTMENT GROUP / PESTER MARKETING) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 27/11/2020 o razglasitvi združljivosti koncentracije s skupnim trgom (Zadeva št. COMP/M.9984 - CIMIC / ELLIOTT / THIESS) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 06/01/2021 o razglasitvi združljivosti koncentracije s skupnim trgom (Zadeva št. COMP/M.10041 - PAI / ADDO / COMPLEAT) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 05/01/2021 o razglasitvi združljivosti koncentracije s skupnim trgom (Zadeva št. COMP/M.10068 - BROOKFIELD / MANSA / POLENERGIA) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


title: Sklep Političnega in varnostnega odbora (SZVP) 2021/22 z dne 16. decembra 2020 o imenovanju vodje misije SVOP Evropske unije v Nigru (EUCAP Sahel Niger) (EUCAP Sahel Niger/2/2020)

text:
                  12.1.2021

                  SL

                  Uradni list Evropske unije

                  L 9/1

         SKLEP POLITIČNEGA IN VARNOSTNEGA ODBORA (SZVP) 2021/22
         z dne 16. decembra 2020
         o imenovanju vodje misije SVOP Evropske unije v Nigru (EUCAP Sahel Niger) (EUCAP Sahel Niger/2/2020)
         POLITIČNI IN VARNOSTNI ODBOR JE –
         ob upoštevanju Pogodbe o Evropski uniji in zlasti tretjega odstavka člena 38 Pogodbe,
         ob upoštevanju Sklepa Sveta 2012/392/SZVP z dne 16. julija 2012 o misiji SVOP Evropske unije v Nigru (EUCAP Sahel Niger) (1) in zlasti člena 9(1) Sklepa,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Politični in varnostni odbor (PVO) je na podlagi Sklepa 2012/392/SZVP pooblaščen, da v skladu s tretjim odstavkom člena 38 Pogodbe sprejme ustrezne odločitve za izvajanje političnega nadzora in strateškega vodenja misije SVOP Evropske unije v Nigru (EUCAP Sahel Niger), vključno z odločitvijo o imenovanju vodje misije.

                     (2)

                     PVO je 2. maja 2018 sprejel Sklep (SZVP) 2018/726 (2), s katerim je za vodjo misije EUCAP Sahel Niger od 1. maja 2018 imenoval Franka VAN DER MUERENA.

                     (3)

                     Svet je 7. septembra 2020 sprejel Sklep (SZVP) 2020/1254 (3), s katerim je spremenil Sklep 2012/392/SZVP in podaljšal mandat EUCAP Sahel Niger do 30. septembra 2022.

                     (4)

                     PVO je 29. septembra 2020 sprejel Sklep (SZVP) 2020/1403 (4) o spremembi Sklepa (SZVP) 2018/726 z določitvijo 15. januarja 2021 za končni datum mandata Franka VAN DER MUERENA kot vodje misije EUCAP Sahel Niger.

                     (5)

                     Visoki predstavnik Unije za zunanje zadeve in varnostno politiko je 11. decembra 2020 predlagal, da se za vodjo misije EUCAP Sahel Niger za obdobje od 16. januarja 2021 do 15. januarja 2022 imenuje Antje PITTELKAU –

               SPREJEL NASLEDNJI SKLEP:

            Člen 1
            Antje PITTELKAU se imenuje za vodjo misije SVOP Evropske unije v Nigru (EUCAP Sahel Niger) za obdobje od 16. januarja 2021 do 15. januarja 2022.

            Člen 2
            Ta sklep začne veljati na dan sprejetja.
            Uporablja se od 16. januarja 2021.

            V Bruslju, 16. decembra 2020

                  Za Politični in varnostni odbor

                  Predsednica

               S. FROM-EMMESBERGER

            (1)  UL L 187, 17.7.2012, str. 48.

            (2)  Sklep Političnega in varnostnega odbora (SZVP) 2018/726 z dne 2. maja 2018 o imenovanju vodje misije Evropske unije v okviru SVOP v Nigru (EUCAP Sahel Niger) (EUCAP Sahel Niger/1/2018) (UL L 122, 17.5.2018, str. 32).

            (3)  Sklep Sveta (SZVP) 2020/1254 z dne 7. septembra 2020 o spremembi Sklepa 2012/392/SZVP o misiji SVOP Evropske unije v Nigru (EUCAP Sahel Niger) (UL L 294, 8.9.2020, str. 3).

            (4)  Sklep Političnega in varnostnega odbora (SZVP) 2020/1403 z dne 29. septembra 2020 o spremembi Sklepa (SZVP) 2018/726 o imenovanju vodje misije Evropske unije v okviru SVOP v Nigru (EUCAP Sahel Niger) (EUCAP Sahel Niger/1/2020) (UL L 324, 6.10.2020, str. 63).


title: Sklep Sveta (EU) 2021/26 z dne 12. januarja 2021 o dodatnem podaljšanju začasnega odstopanja od Poslovnika Sveta, uvedenega s Sklepom (EU) 2020/430 in podaljšanega s sklepi (EU) 2020/556, (EU) 2020/702, (EU) 2020/970, (EU) 2020/1253 in (EU) 2020/1659 zaradi težav pri potovanjih, ki jih je povzročila pandemija COVID-19 v Uniji

text:
                  14.1.2021

                  SL

                  Uradni list Evropske unije

                  L 11/19

         SKLEP SVETA (EU) 2021/26
         z dne 12. januarja 2021
         o dodatnem podaljšanju začasnega odstopanja od Poslovnika Sveta, uvedenega s Sklepom (EU) 2020/430 in podaljšanega s sklepi (EU) 2020/556, (EU) 2020/702, (EU) 2020/970, (EU) 2020/1253 in (EU) 2020/1659 zaradi težav pri potovanjih, ki jih je povzročila pandemija COVID-19 v Uniji
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 240(3) Pogodbe,
         ob upoštevanju naslednjega:

                     (1)

                     Sklep Sveta (EU) 2020/430 (1) je uvedel enomesečno odstopanje od prvega pododstavka člena 12(1) Poslovnika Sveta (2) v zvezi z odločitvami o uporabi rednega pisnega postopka, kadar take odločitve sprejme Odbor stalnih predstavnikov vlad držav članic (Coreper). To odstopanje je bilo predvideno do 23. aprila 2020.

                     (2)

                     Sklep (EU) 2020/430 določa, da lahko Svet navedeni sklep podaljša, če je to upravičeno zaradi nadaljevanja izjemnih okoliščin. Svet je 21. aprila 2020 s Sklepom (EU) 2020/556 (3) odstopanje iz člena 1 Sklepa (EU) 2020/430 podaljšal za dodatno obdobje enega meseca od 23. aprila 2020. Navedeno podaljšanje odstopanja je bilo predvideno do 23. maja 2020. Svet je 20. maja 2020 s Sklepom (EU) 2020/702 (4) odstopanje iz člena 1 Sklepa (EU) 2020/430 podaljšal do 10. julija 2020. Svet je 3. julija 2020 s Sklepom (EU) 2020/970 (5) navedeno odstopanje podaljšal do 10. septembra 2020. Svet je 4. septembra 2020 s Sklepom (EU) 2020/1253 (6) navedeno odstopanje podaljšal do 10. novembra 2020. Svet je 6. novembra 2020 s Sklepom (EU) 2020/1659 (7) navedeno odstopanje podaljšal do 15. januarja 2021.

                     (3)

                     Izjemne okoliščine, ki jih je povzročila pandemija COVID-19, se nadaljujejo, pri čemer še vedno veljajo številni izredni preventivni ukrepi in ukrepi za preprečevanje širjenja virusa, ki so jih sprejele države članice, zato je treba odstopanje iz člena 1 Sklepa (EU) 2020/430, kot je bilo podaljšano s sklepi (EU) 2020/556, (EU) 2020/702, (EU) 2020/970, (EU) 2020/1253 in (EU) 2020/1659, podaljšati za dodatno omejeno obdobje do 19. marca 2021 –

               SPREJEL NASLEDNJI SKLEP:

            Člen 1
            Odstopanje iz člena 1 Sklepa (EU) 2020/430, kot je bilo podaljšano s sklepi (EU) 2020/556, (EU) 2020/702, (EU) 2020/970, (EU) 2020/1253 in (EU) 2020/1659, se dodatno podaljša do 19. marca 2021.

            Člen 2
            Ta sklep začne učinkovati na dan sprejetja.
            Objavi se v Uradnem listu Evropske unije.

            V Bruslju, 12. januarja 2021

                  Za Svet

                  Predsednica

               A. P. ZACARIAS

            (1)  Sklep Sveta (EU) 2020/430 z dne 23. marca 2020 o začasnem odstopanju od Poslovnika Sveta zaradi težav pri potovanjih, ki jih je povzročila pandemija COVID-19 v Uniji (UL L 88 I, 24.3.2020, str. 1).

            (2)  Sklep Sveta 2009/937/EU z dne 1. decembra 2009 o sprejetju Poslovnika Sveta (UL L 325, 11.12.2009, str. 35).

            (3)  Sklep Sveta (EU) 2020/556 z dne 21. aprila 2020 o podaljšanju začasnega odstopanja od Poslovnika Sveta, uvedenega s Sklepom (EU) 2020/430, zaradi težav pri potovanjih, ki jih je povzročila pandemija COVID-19 v Uniji (UL L 128 I, 23.4.2020, str. 1).

            (4)  Sklep Sveta (EU) 2020/702 z dne 20. maja 2020 o dodatnem podaljšanju začasnega odstopanja od Poslovnika Sveta, uvedenega s Sklepom (EU) 2020/430 in podaljšanega s Sklepom (EU) 2020/556, zaradi težav pri potovanjih, ki jih je povzročila pandemija COVID-19 v Uniji (UL L 165, 27.5.2020, str. 38).

            (5)  Sklep Sveta (EU) 2020/970 z dne 3. julija 2020 o dodatnem podaljšanju začasnega odstopanja od Poslovnika Sveta, uvedenega s Sklepom (EU) 2020/430 in podaljšanega s sklepoma (EU) 2020/556 in (EU) 2020/702, zaradi težav pri potovanjih, ki jih je povzročila pandemija COVID-19 v Uniji (UL L 216, 7.7.2020, str. 1).

            (6)  Sklep Sveta (EU) 2020/1253 z dne 4. septembra 2020 o dodatnem podaljšanju začasnega odstopanja od Poslovnika Sveta, uvedenega s Sklepom (EU) 2020/430 in podaljšanega s sklepi (EU) 2020/556, (EU) 2020/702 in (EU) 2020/970, zaradi težav pri potovanjih, ki jih je povzročila pandemija COVID-19 v Uniji (UL L 294, 8.9.2020, str. 1).

            (7)  Sklep Sveta (EU) 2020/1659 z dne 6. novembra 2020 o dodatnem podaljšanju začasnega odstopanja od Poslovnika Sveta, uvedenega s Sklepom (EU) 2020/430 in podaljšanega s sklepi (EU) 2020/556, (EU) 2020/702, (EU) 2020/970 in (EU) 2020/1253, zaradi težav pri potovanjih, ki jih je povzročila pandemija COVID-19 v Uniji (UL L 376, 10.11.2020, str. 3).


Odločba Komisije z dne 13/01/2021 o razglasitvi združljivosti koncentracije s skupnim trgom (Zadeva št. COMP/M.10030 - UBE INDUSTRIES / MITSUBISHI MATERIALS CORPORATION / JV) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 02/12/2020 o razglasitvi združljivosti koncentracije s skupnim trgom (Zadeva št. COMP/M.9892 - LEONARDO / THALES / VSB ) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 18/01/2021 o razglasitvi združljivosti koncentracije s skupnim trgom (Zadeva št. COMP/M.10034 - PIZARREÑO / MADERAS ARAUCO / E2E JV) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 15/01/2021 o razglasitvi združljivosti koncentracije s skupnim trgom (Zadeva št. COMP/M.10073 - VITOL / DRAX GENERATION) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 13/01/2021 o razglasitvi združljivosti koncentracije s skupnim trgom (Zadeva št. COMP/M.10038 - ALLIED UNIVERSAL TOPCO / G4S) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 08/12/2020 o razglasitvi združljivosti koncentracije s skupnim trgom (Zadeva št. COMP/M.9974 - GROUPE CREDIT AGRICOLE / GROUPE GENERALI / EUROP ASSISTANCE FRANCE / VIAVITA) v skladu z Uredbo Sveta (ES) št. 139/2004 (Besedilo v francoskem jeziku je edino verodostojno)


Odločba Komisije z dne 14/01/2021 o razglasitvi združljivosti koncentracije s skupnim trgom (Zadeva št. COMP/M.10021 - NETCOMPANY / COPENHAGEN AIRPORTS / SMARTER AIRPORTS JV) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 11/01/2021 o razglasitvi združljivosti koncentracije s skupnim trgom (Zadeva št. COMP/M.9956 - DTC / CEPCON / HORNSEA ONE OFTO) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


title: Sklep Sveta (EU) 2021/42 z dne 19. januarja 2021 o imenovanju člana Računskega sodišča

text:
                  20.1.2021

                  SL

                  Uradni list Evropske unije

                  L 17/1

         SKLEP SVETA (EU) 2021/42
         z dne 19. januarja 2021
         o imenovanju člana Računskega sodišča
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 286(5) Pogodbe,
         ob upoštevanju predloga Republike Poljske,
         ob upoštevanju mnenja Evropskega parlamenta (1),
         ob upoštevanju naslednjega:

                     (1)

                     S Sklepom Sveta (EU, Euratom) 2016/640 (2) je bil za člana Računskega sodišča za obdobje od 7. maja 2016 do 6. maja 2022 imenovan Janusz WOJCIECHOWSKI.

                     (2)

                     S pismom z dne 27. novembra 2019 je Janusz WOJCIECHOWSKI dal odpoved kot član Računskega sodišča z učinkom od 30. novembra 2019.

                     (3)

                     Zaradi odstopa Janusza WOJCIECHOWSKEGA je treba za preostanek njegovega mandata imenovati novega člana.

                     (4)

                     Republika Poljska je za člana Računskega sodišča za obdobje od 1. februarja 2021 do 6. maja 2022 predlagala Mareka OPIOŁO –

               SPREJEL NASLEDNJI SKLEP:

            Člen 1
            Marek OPIOŁA se imenuje za člana Računskega sodišča za obdobje od 1. februarja 2021 do 6. maja 2022.

            Člen 2
            Ta sklep začne veljati na dan sprejetja.

            V Bruslju, 19. januarja 2021

                  Za Svet

                  Predsednica

               A.P. ZACARIAS

            (1)  Mnenje z dne 15. decembra 2020 (še ni objavljeno v Uradnem listu).

            (2)  Sklep Sveta (EU, Euratom) 2016/640 z dne 21. aprila 2016 o imenovanju petih članov Računskega sodišča (UL L 108, 23.4.2016, str. 32).


               21.1.2021

               SL

               Uradni list Evropske unije

               C 23/164

      P8_TA(2019)0135
      Zahteva za odvzem imunitete Moniki Hohlmeier
      Sklep Evropskega parlamenta z dne 12. marca 2019 o zahtevi za odvzem imunitete Moniki Hohlmeier (2019/2002(IMM))
      (2021/C 23/26)

         Evropski parlament,

                  —

                  ob upoštevanju zahteve za odvzem imunitete Moniki Hohlmeier, ki jo je 27. novembra 2018 poslal državni tožilec v Coburgu v okviru postopka predhodne preiskave in je bila razglašena na plenarnem zasedanju 14. januarja 2019,

                  —

                  ob upoštevanju tega, da se je Monika Hohlmeier odrekla pravici do zagovora v skladu s členom 9(6) Poslovnika,

                  —

                  ob upoštevanju člena 9 Protokola (št. 7) o privilegijih in imunitetah Evropske unije ter člena 6(2) Akta o volitvah poslancev Evropskega parlamenta s splošnimi neposrednimi volitvami z dne 20. septembra 1976,

                  —

                  ob upoštevanju sodb Sodišča Evropske unije z dne 12. maja 1964, 10. julija 1986, 15. in 21. oktobra 2008, 19. marca 2010, 6. septembra 2011 in 17. januarja 2013 (1),

                  —

                  ob upoštevanju člena 46 ustave Zvezne republike Nemčije,

                  —

                  ob upoštevanju členov 5(2) in 6(1) ter člena 9 Poslovnika,

                  —

                  ob upoštevanju poročila Odbora za pravne zadeve (A8-0165/2019),

                  A.

                  ker je državni tožilec v Coburgu poslal zahtevo za odvzem imunitete poslanki Evropskega parlamenta Moniki Hohlmeier, izvoljeni kot predstavnici Zvezne republike Nemčije, v zvezi s kaznivim dejanjem iz člena 142 nemškega kazenskega zakonika; ker se pregon nanaša na pobeg s kraja nesreče;

                  B.

                  ker je Monika Hohlmeier 4. septembra 2018, okoli 15.00 poskušala parkirati avtomobil na parkirišču v Lichtenfelsu (Nemčija); ker se je s prednjim delom vozila zaletela v drug avtomobil, ki je bil parkiran, s čimer je na njem povzročila škodo, ocenjeno na 287,84 EUR; ker je Monika Hohlmeier nato zapustila kraj nesreče, ne da bi pomislila na odpravo škode;

                  C.

                  ker v skladu s členom 9 Protokola (št. 7) o privilegijih in imunitetah Evropske unije poslanci Evropskega parlamenta uživajo na ozemlju svoje države imunitete, priznane članom parlamenta te države;

                  D.

                  ker v skladu s členom 46 ustave Zvezne republike Nemčije poslanec ne sme odgovarjati ali biti prijet za kaznivo dejanje brez odobritve parlamenta (Bundestag), razen če je bil prijet med storitvijo kaznivega dejanja ali naslednji dan po storitvi tega dejanja;

                  E.

                  ker lahko samo Evropski parlament odloči o tem, ali se bo imuniteta v posameznem primeru odvzela; ker lahko Evropski parlament pri odločanju o odvzemu imunitete razumno upošteva stališče poslanca (2);

                  F.

                  ker domnevno kaznivo dejanje ni neposredno ali očitno povezano z opravljanjem dolžnosti Monike Hohlmeier kot poslanke Evropskega parlamenta niti ne predstavlja mnenja ali glasu, ki bi ga izrekla pri opravljanju svojih dolžnosti kot poslanka Evropskega parlamenta, v smislu člena 8 Protokola (št. 7) o privilegijih in imunitetah Evropske unije;

                  G.

                  ker tem primeru Parlament ni mogel dokazati, da je podan fumus persecutionis, torej dovolj utemeljen sum, da je bil postopek sprožen z namenom, da bi se škodovalo politični dejavnosti poslanke;

                  1.

                  sklene, da se Moniki Hohlmeier odvzame imuniteta;

                  2.

                  naroči svojemu predsedniku, naj ta sklep in poročilo pristojnega odbora nemudoma posreduje pristojnemu organu Zvezne republike Nemčije in Moniki Hohlmeier.

         (1)  Sodba Sodišča z dne 12. maja 1964, Wagner/Fohrman in Krier, 101/63, ECLI:EU:C:1964:28; sodba Sodišča z dne 10. julija 1986, Wybot/Faure in drugi, 149/85, ECLI:EU:C:1986:310; sodba Splošnega sodišča z dne 15. oktobra 2008, Mote/Parlament, T-345/05, ECLI:EU:T:2008:440; sodba Sodišča z dne 21. oktobra 2008, Marra/De Gregorio in Clemente, C-200/07 in C-201/07, ECLI:EU:C:2008:579; sodba Splošnega sodišča z dne 19. marca 2010, Gollnisch/Parlament, T-42/06, ECLI:EU:T:2010:102; sodba Sodišča z dne 6. septembra 2011, Patriciello, C-163/10, ECLI:EU:C:2011:543; sodba Splošnega sodišča z dne 17. januarja 2013, Gollnisch/Parlament, T-346/11 in T-347/11, ECLI:EU:T:2013:23.

         (2)  Sodba z dne 15. oktobra 2008, Mote/Parlament, T-345/05 P, EU:T:2008:440, točka 28.


               21.1.2021

               SL

               Uradni list Evropske unije

               C 23/166

      P8_TA(2019)0136
      Zahteva za odvzem imunitete Jean-Marieju Le Penu
      Sklep Evropskega parlamenta z dne 12. marca 2019 o zahtevi za odvzem imunitete Jean-Marieju Le Penu (2018/2247(IMM))
      (2021/C 23/27)

         Evropski parlament,

                  —

                  ob upoštevanju zahteve za odvzem imunitete Jean-Marieju Le Penu, ki jo je 5. septembra 2018 posredovalo ministrstvo za pravosodje Francoske republike na podlagi zahteve generalnega državnega tožilca pri pritožbenem sodišču v Parizu (Cour d’appel de Paris) in je bila razglašena na plenarnem zasedanju 22. oktobra 2018, v zvezi z nerešeno zadevo, ki jo obravnavajo preiskovalni sodniki in se nanaša na sodno preiskavo v zvezi z domnevnimi kaznivimi dejanji zlorabe zaupanja, prikrivanja zlorabe zaupanja, goljufije organizirane skupine, ponarejanja listin in uporabe ponarejenih listin ter prikritega zaposlovanja s prikrivanjem zaposlenih v povezavi s pogoji za zaposlitev parlamentarnih pomočnikov,

                  —

                  po zagovoru Jean-Françoisa Jalkha, ki je v skladu s členom 9(6) Poslovnika zastopal Jean-Marieja Le Pena,

                  —

                  ob upoštevanju člena 9 Protokola št. 7 o privilegijih in imunitetah Evropske unije ter člena 6(2) Akta o volitvah poslancev Evropskega parlamenta s splošnimi neposrednimi volitvami z dne 20. septembra 1976,

                  —

                  ob upoštevanju sodb Sodišča Evropske unije z dne 12. maja 1964, 10. julija 1986, 15. in 21. oktobra 2008, 19. marca 2010, 6. septembra 2011 in 17. januarja 2013 (1),

                  —

                  ob upoštevanju člena 26 ustave Francoske republike,

                  —

                  ob upoštevanju členov 5(2) in 6(1) ter člena 9 Poslovnika,

                  —

                  ob upoštevanju poročila Odbora za pravne zadeve (A8-0167/2019),

                  A.

                  ker so preiskovalni sodniki pri okrožnem sodišču v Parizu zahtevali odvzem poslanske imunitete Jean-Marieju Le Penu, da bi ga zaslišali v zvezi z domnevnimi kaznivimi dejanji;

                  B.

                  ker se zahteva za odvzem imunitete Jean-Marieju Le Penu nanaša na domnevna kazniva dejanja zlorabe zaupanja, prikrivanja zlorabe zaupanja, goljufije organizirane skupine, ponarejanja listin in uporabe ponarejenih listin ter prikritega zaposlovanja s prikrivanjem zaposlenih v povezavi s pogoji za zaposlitev pomočnikov poslancev Evropskega parlamenta iz stranke Front National;

                  C.

                  ker je bila 5. decembra 2016 uvedena sodna preiskava po predhodni preiskavi, ki se je začela, potem ko je takratni predsednik Evropskega parlamenta 9. marca 2015 podal ovadbo v zvezi z nekaj parlamentarnimi pomočniki poslancev Evropskega parlamenta iz stranke Front National;

                  D.

                  ker je bilo med hišno preiskavo, ki je bila februarja 2016 opravljena na sedežu stranke Front National, v pisarni zakladnika stranke zaseženih nekaj dokumentov, iz katerih je razvidna želja te stranke, da bi pri osebnih prejemkih zaposlenih v stranki „varčevala“ tako, da bi Evropski parlament pokril stroške njihove zaposlitve, češ da gre za parlamentarne pomočnike;

                  E.

                  ker je v kadrovskem načrtu stranke Front National, objavljenem februarja 2015, navedenih samo 15 poslancev Evropskega parlamenta (od skupno 23), 21 lokalnih parlamentarnih pomočnikov in 5 akreditiranih parlamentarnih pomočnikov (od skupno 54 pomočnikov); ker je več parlamentarnih pomočnikov izjavilo, da je njihov kraj zaposlitve sedež stranke Front National v Nanterru, v nekaterih primerih pa so navedli tudi, da so tam zaposleni za polni delovni čas, čeprav je njihovo prebivališče od navedenega kraja zaposlitve oddaljeno med 120 in 945 km; ker se je v tej fazi preiskave izkazalo, da 8 parlamentarnih pomočnikov ni opravljalo skoraj nobene naloge parlamentarnih pomočnikov ali pa so to počeli zgolj v zelo majhnem deležu svojih skupnih nalog;

                  F.

                  ker so se med preiskavami razkrile okoliščine, zaradi katerih je malo verjetno, da so ti parlamentarni pomočniki dejansko opravljali naloge v zvezi z Evropskim parlamentom, na primer:

                              —

                              pogodbe o zaposlitvi parlamentarnih pomočnikov v Evropskem parlamentu so bile časovno umeščene med dve pogodbi o zaposlitvi pri stranki Front National;

                              —

                              pogodbe o zaposlitvi parlamentarnih pomočnikov v Evropskem parlamentu in pogodbe o njihovi zaposlitvi v stranki Front National so veljale hkrati;

                              —

                              pogodbe o zaposlitvi v stranki Front National so bile sklenjene za obdobje, ki je sledilo obdobju, ki so ga zajemale pogodbe o zaposlitvi parlamentarnih pomočnikov v Evropskem parlamentu;

                  G.

                  ker se je med preiskavo razkrilo, da je Jean-Marie Le Pen kot poslanec Evropskega parlamenta leta 2011 zaposloval parlamentarnega pomočnika, vendar je ta parlamentarni pomočnik preiskovalcem povedal, da je v istem obdobju opravljal dela za volilno kampanjo drugega poslanca Evropskega parlamenta; ker je Jean-Marie Le Pen uredil, da so se plače parlamentarnih pomočnikov izplačevale trem drugim osebam, čeprav te nikakor niso delale kot parlamentarni pomočniki;

                  H.

                  ker se je med preiskavo izkazalo tudi, da je kot predsednik stranke Front National v času domnevnih kaznivih dejanj Jean-Marie Le Pen vzpostavil sistem – ki ga je razkril Evropski parlament – uporabe sredstev EU za plačevanje nekaterih uslužbencev stranke Front National prek parlamentarnih pogodb z osebami, ki so dejansko delale za stranko, s čimer so bila kršena veljavna pravila EU;

                  I.

                  ker preiskovalni sodniki menijo, da je treba zaslišati Jean-Marieja Le Pena;

                  J.

                  ker se Jean-Marie Le Pen ni odzval na vabilo preiskovalcev, ki mu je bilo vročeno 21. junija 2018, in je enako ravnal, ko mu je bilo julija 2018 vročeno vabilo preiskovalnih sodnikov, pri čemer se je skliceval na poslansko imuniteto;

                  K.

                  ker je pristojni organ vložil zahtevo za odvzem imunitete Jean-Marieju Le Penu, da bi ga lahko zaslišali v zvezi z obtožbami, ki se nanj nanašajo;

                  L.

                  ker v skladu s členom 9 Protokola št. 7 o privilegijih in imunitetah Evropske unije poslanci Evropskega parlamenta uživajo na ozemlju svoje države članice imunitete, priznane poslancem parlamenta te države;

                  M.

                  ker člen 26 francoske ustave določa, da „se poslanca zaradi hudega ali drugega kaznivega dejanja ne sme prijeti ali pripreti niti se mu ne sme kako drugače odvzeti prostosti brez dovoljenja predsedstva doma parlamenta, katerega poslanec je. To dovoljenje se ne zahteva, če je poslanec prijet med storitvijo hudega ali drugega kaznivega dejanja ali če obsodba postane pravnomočna“;

                  N.

                  ker niso podani niti dokazi niti razlogi za utemeljen sum;

                  1.

                  sklene, da se Jean-Marieju Le Penu odvzame imuniteta;

                  2.

                  naroči svojemu predsedniku, naj ta sklep in poročilo pristojnega odbora nemudoma posreduje ministru Francoske republike za pravosodje in Jean-Marieju Le Penu.

         (1)  Sodba Sodišča z dne 12. maja 1964 v zadevi Wagner proti Fohrman in Krier, 101/63, ECLI:EU:C:1964:28; sodba Sodišča z dne 10. julija 1986 v zadevi Wybot proti Faure in drugi, 149/85, ECLI:EU:C:1986:310; sodba Splošnega sodišča z dne 15. oktobra 2008 v zadevi Mote proti Parlamentu, T-345/05, ECLI:EU:T:2008:440; sodba Sodišča z dne 21. oktobra 2008 v združenih zadevah Marra proti De Gregorio in Clemente, C-200/07 in C-201/07, ECLI:EU:C:2008:579; sodba Splošnega sodišča z dne 19. marca 2010 v zadevi Gollnisch proti Parlamentu, T-42/06, ECLI:EU:T:2010:102; sodba Sodišča z dne 6. septembra 2011 v zadevi Patriciello, C-163/10, ECLI: EU:C:2011:543; sodba Splošnega sodišča z dne 17. januarja 2013 v zadevi Gollnisch proti Parlamentu, T-346/11 in T-347/11, ECLI:EU:T:2013:23.


               21.1.2021

               SL

               Uradni list Evropske unije

               C 23/168

      P8_TA(2019)0137
      Zahteva za odvzem imunitete Dominique Bilde
      Sklep Evropskega parlamenta z dne 12. marca 2019 o zahtevi za odvzem imunitete Dominique Bilde (2018/2267(IMM))
      (2021/C 23/28)

         Evropski parlament,

                  —

                  ob upoštevanju zahteve za odvzem imunitete Dominique Bilde, ki jo je dne 19. oktobra 2018 posredovalo francosko ministrstvo za pravosodje na podlagi zahteve generalnega državnega tožilca pri pritožbenem sodišču v Parizu (Cour d’appel de Paris) in je bila razglašena na plenarnem zasedanju 12. novembra 2018, v zvezi z nerešeno zadevo, ki jo obravnavajo preiskovalni sodniki in se nanaša na sodno preiskavo v zvezi z domnevnimi kaznivimi dejanji zlorabe zaupanja, prikrivanja zlorabe zaupanja, goljufije organizirane skupine, ponarejanja listin in uporabe ponarejenih listin ter prikritega zaposlovanja s prikrivanjem zaposlenih v povezavi s pogoji za zaposlitev pomočnikov,

                  —

                  po zagovoru Jean-Françoisa Jalkha, ki je v skladu s členom 9(6) Poslovnika zastopal Dominique Bilde,

                  —

                  ob upoštevanju člena 9 Protokola št. 7 o privilegijih in imunitetah Evropske unije ter člena 6(2) Akta o volitvah poslancev Evropskega parlamenta s splošnimi neposrednimi volitvami z dne 20. septembra 1976,

                  —

                  ob upoštevanju sodb Sodišča Evropske unije z dne 12. maja 1964, 10. julija 1986, 15. in 21. oktobra 2008, 19. marca 2010, 6. septembra 2011 in 17. januarja 2013 (1),

                  —

                  ob upoštevanju 26. člena ustave Francoske republike,

                  —

                  ob upoštevanju člena 5(2), člena 6(1) in člena 9 Poslovnika,

                  —

                  ob upoštevanju poročila Odbora za pravne zadeve (A8-0166/2019),

                  A.

                  ker so preiskovalni sodniki pri okrožnem sodišču v Parizu zahtevali odvzem poslanske imunitete Dominique Bilde, da bi jo zaslišali v zvezi z domnevnimi kaznivimi dejanji;

                  B.

                  ker se zahteva za odvzem imunitete Dominique Bilde nanaša na domnevna kazniva dejanja zlorabe zaupanja, prikrivanja zlorabe zaupanja, goljufije organizirane skupine, ponarejanja listin in uporabe ponarejenih listin ter prikritega zaposlovanja s prikrivanjem zaposlenih v povezavi s pogoji za zaposlitev pomočnikov poslancev Evropskega parlamenta iz stranke Front National;

                  C.

                  ker je bila 5. decembra 2016 uvedena sodna preiskava po predhodni preiskavi, ki se je začela, potem ko je takratni predsednik Evropskega parlamenta 9. marca 2015 podal ovadbo v zvezi z določenim številom parlamentarnih pomočnikov poslancev Evropskega parlamenta iz stranke Front National;

                  D.

                  ker je bilo med hišno preiskavo, ki je bila februarja 2016 opravljena na sedežu stranke Front National, v pisarni zakladnika stranke zaseženih nekaj dokumentov, iz katerih je razvidna želja te stranke, da bi pri osebnih prejemkih zaposlenih v stranki „varčevala“ tako, da bi Evropski parlament pokril stroške njihove zaposlitve, češ da gre za parlamentarne pomočnike; ker se je v tej fazi preiskave izkazalo, da osem parlamentarnih pomočnikov ni opravljalo skoraj nobene naloge parlamentarnih pomočnikov ali pa so to počeli zgolj v zelo majhnem deležu svojih skupnih nalog;

                  E.

                  ker se je izkazalo, da je bil parlamentarni pomočnik poslanke Dominique Bilde od 1. oktobra 2014 do 31. julija 2015 eden od pomočnikov, ki niso opravljali skoraj nobenih nalog parlamentarnega pomočnika; ker je bil v kadrovskem načrtu stranke Front National, ki je bil objavljen februarja 2015, naziv delovnega mesta parlamentarnega pomočnika Dominique Bilde „nacionalni uradnik za načrtovanje“ in je delal v oddelku za spremljanje politike in načrtovanje pod nadzorstvom drugega poslanca Evropskega parlamenta; ker sta njegovi pogodbi parlamentarnega pomočnika sledili dve pogodbi v povezavi z dejavnostmi stranke Front National za obdobje od avgusta 2015 do 31. decembra 2016; ker je v obdobju, na katero se nanaša njegova pogodba parlamentarnega pomočnika, opravljal tudi te naloge: generalni sekretar Collectif Marianne, generalni sekretar Collectif Mer et Francophonie in kandidat na departmajskih volitvah marca 2015 v departmaju Doubs;

                  F.

                  ker je Evropski parlament prekinil izplačevanje stroškov za parlamentarno pomoč v zvezi s pogodbo parlamentarnega pomočnika Dominique Bilde;

                  G.

                  ker preiskovalni sodniki menijo, da je treba zaslišati Dominique Bilde;

                  H.

                  ker je Dominique Bilde zavrnila odgovor na vprašanja, ki so jih postavili preiskovalci, ko so jo avgusta 2017 zaslišali, in ker se ni udeležila zaslišanja pred preiskovalnimi sodniki v zvezi z obtožbo o zlorabi zaupanja, ki bi moralo potekati 24. novembra 2017, pri čemer se je sklicevala na poslansko imuniteto;

                  I.

                  ker so pristojni organi vložili zahtevo za odvzem imunitete Dominique Bilde, da bi jo lahko zaslišali v zvezi z obtožbami, ki se nanjo nanašajo;

                  J.

                  ker v skladu s členom 9 Protokola (št. 7) o privilegijih in imunitetah Evropske unije poslanci Evropskega parlamenta uživajo na ozemlju svoje države članice imunitete, priznane poslancem njihovega parlamenta;

                  K.

                  ker člen 26 francoske ustave določa, da „se poslanca zaradi hudega ali drugega kaznivega dejanja ne sme prijeti ali pripreti niti se mu ne sme kako drugače odvzeti prostosti brez dovoljenja predsedstva doma parlamenta, katerega poslanec je. To dovoljenje se ne zahteva, če je poslanec prijet med storitvijo hudega ali drugega kaznivega dejanja ali če obsodba postane pravnomočna“;

                  L.

                  ker niso podani niti dokazi niti razlogi za utemeljen sum;

                  1.

                  sklene, da se Dominique Bilde odvzame imuniteta;

                  2.

                  naroči svojemu predsedniku, naj ta sklep in poročilo pristojnega odbora nemudoma posreduje ministru Francoske republike za pravosodje in Dominique Bilde.

         (1)  Sodba Sodišča z dne 12. maja 1964 v zadevi Wagner proti Fohrman in Krier, 101/63, ECLI:EU:C:1964:28; sodba Sodišča z dne 10. julija 1986 v zadevi Wybot proti Faure in drugi, 149/85, ECLI:EU:C:1986:310; sodba Splošnega sodišča z dne 15. oktobra 2008 v zadevi Mote proti Parlamentu, T-345/05, ECLI:EU:T:2008:440; sodba Sodišča z dne 21. oktobra 2008 v združenih zadevah Marra proti De Gregorio in Clemente, C-200/07 in C-201/07, ECLI:EU:C:2008:579; sodba Splošnega sodišča z dne 19. marca 2010 v zadevi Gollnisch proti Parlamentu, T-42/06, ECLI:EU:T:2010:102; sodba Sodišča z dne 6. septembra 2011 v zadevi Patriciello, C-163/10, ECLI:EU:C:2011:543; sodba Splošnega sodišča z dne 17. januarja 2013 v zadevi Gollnisch proti Parlamentu, T-346/11 in T-347/11, ECLI:EU:T:2013:23.


               21.1.2021

               SL

               Uradni list Evropske unije

               C 23/171

      P8_TA(2019)0138
      Podaljšanje uporabe člena 159 Poslovnika Evropskega parlamenta do konca devetega parlamentarnega obdobja
      Sklep Evropskega parlamenta z dne 12. marca 2019 o podaljšanju veljavnosti člena 159 Poslovnika Parlamenta do konca devetega parlamentarnega obdobja (2019/2545(RSO))
      (2021/C 23/30)

         Evropski parlament,

                  —

                  ob upoštevanju člena 342 Pogodbe o delovanju Evropske unije,

                  —

                  ob upoštevanju Uredbe Sveta št. 1 z dne 15. aprila 1958 o določitvi jezikov, ki se uporabljajo v Evropski gospodarski skupnosti (1),

                  —

                  ob upoštevanju Uredbe Sveta (ES) št. 920/2005 (2) in Uredbe Sveta (EU, Euratom) 2015/2264 (3),

                  —

                  ob upoštevanju kodeksa o večjezičnosti, ki ga je predsedstvo sprejelo 16. junija 2014,

                  —

                  ob upoštevanju svojega sklepa z dne 26. februarja 2014 (4) o podaljšanju uporabe člena 159 Poslovnika Parlamenta do konca osmega parlamentarnega obdobja in kasnejših sklepov predsedstva o podaljšanju odstopanja od člena 158 Poslovnika do konca tega parlamentarnega obdobja,

                  —

                  ob upoštevanju členov 158 in 159 Poslovnika,

                  A.

                  ker člen 158 Poslovnika določa, da se vsi dokumenti Parlamenta pripravijo v uradnih jezikih in da imajo vsi poslanci pravico v Parlamentu govoriti v uradnem jeziku po svoji izbiri, s simultanim prevajanjem v druge uradne jezike;

                  B.

                  ker so v skladu s členom 159 Poslovnika odstopanja od člena 158 dovoljena do konca osmega parlamentarnega obdobja, če kljub sprejetim ustreznim previdnostnim ukrepom ni na voljo zadostno število tolmačev ali prevajalcev za enega od uradnih jezikov; ker mora predsedstvo za vsak uradni jezik, za katerega velja odstopanje, na predlog generalnega sekretarja in ob upoštevanju začasnih posebnih ureditev v zvezi s pripravo pravnih aktov, ki jih sprejme Svet na podlagi Pogodb, preveriti, ali so izpolnjeni pogoji, ter vsakih šest mesecev pregledati svojo odločitev;

                  C.

                  ker uredbi Sveta (ES) št. 920/2005 in (EU, Euratom) 2015/2264 predvidevata postopno omejitev odstopanja za irščino in iztek tega odstopanja s 1. januarjem 2022, razen če bo z novo uredbo Sveta določeno drugače;

                  D.

                  ker kljub ustreznim previdnostnim ukrepom zmogljivosti za hrvaščino, irščino in malteščino ob začetku devetega parlamentarnega obdobja najbrž ne bodo vedno omogočale tolmačenja v ta dva jezika;

                  E.

                  ker naj bi bilo kljub vztrajnim in nenehnim medinstitucionalnim prizadevanjem število usposobljenih prevajalcev za irščino še naprej tako omejeno, da v bližnji prihodnosti ne bo mogoče zagotoviti stalno pokrivanje tega jezika v skladu s členom 158 Poslovnika; ker je treba v skladu z uredbama Sveta (ES) št. 920/2005 in (EU, Euratom) 2015/2264 vse več pravnih aktov prevesti v irščino, kar zmanjšuje možnosti za prevajanje drugih parlamentarnih dokumentov v ta jezik;

                  F.

                  ker člen 159(4) Poslovnika določa, da se lahko Parlament na podlagi obrazloženega priporočila predsedstva ob koncu parlamentarnega obdobja odloči za podaljšanje veljavnosti tega člena;

                  G.

                  ker je zaradi vsega navedenega predsedstvo priporočilo, da se veljavnost člena 159 Poslovnika podaljša do konca devetega parlamentarnega obdobja;

                  1.

                  sklene, da se veljavnost člena 159 Poslovnika Parlamenta podaljša do konca devetega parlamentarnega obdobja;

                  2.

                  naroči svojemu predsedniku, naj ta sklep posreduje Svetu in Komisiji.

         (1)  UL 17, 6.10.1958, str. 385/58.

         (2)  Uredba Sveta (ES) št. 920/2005 z dne 13. junija 2005 o spremembi Uredbe št. 1 z dne 15. aprila 1958 o določitvi jezikov, ki se uporabljajo v Evropski gospodarski skupnosti, in Uredbe št. 1 z dne 15. aprila 1958 o določitvi jezikov, ki se uporabljajo v Evropski skupnosti za atomsko energijo, in o uvedbi ukrepov za začasno odstopanje od teh uredb (UL L 156, 18.6.2005, str. 3).

         (3)  Uredba Sveta (EU, Euratom) 2015/2264 z dne 3. decembra 2015 o podaljšanju in postopni odpravi ukrepov, uvedenih z Uredbo (ES) št. 920/2005, za začasno odstopanje od Uredbe št. 1 z dne 15. aprila 1958 o določitvi jezikov, ki se uporabljajo v Evropski gospodarski skupnosti, in Uredbe št. 1 z dne 15. aprila 1958 o določitvi jezikov, ki se uporabljajo v Evropski skupnosti za atomsko energijo (UL L 322, 8.12.2015, str. 1).

         (4)  UL C 285, 29.8.2017, str. 164.


               21.1.2021

               SL

               Uradni list Evropske unije

               C 23/260

      P8_TA(2019)0159
      Nenasprotovanje delegiranemu aktu: izvzetje Bank of England iz zahtev glede preglednosti pred trgovanjem in po njem iz Uredbe (EU) št. 600/2014
      Sklep Evropskega parlamenta, da ne nasprotuje delegirani uredbi Komisije z dne 30. januarja 2019 o spremembi Delegirane uredbe (EU) 2017/1799 glede izvzetja Bank of England iz zahtev glede preglednosti pred trgovanjem in po njem iz Uredbe (EU) št. 600/2014 (C(2019)00793 – 2019/2546(DEA))
      (2021/C 23/48)

         Evropski parlament,

                  —

                  ob upoštevanju delegirane uredbe Komisije (C(2019)00793),

                  —

                  ob upoštevanju pisma Komisije z dne 30. januarja 2019, v katerem ta poziva Parlament, naj izjavi, da ne bi nasprotoval delegirani uredbi,

                  —

                  ob upoštevanju pisma Odbora za ekonomske in monetarne zadeve predsedniku konference predsednikov odborov z dne 21. februarja 2019,

                  —

                  ob upoštevanju člena 290 Pogodbe o delovanju Evropske unije,

                  —

                  ob upoštevanju Uredbe (EU) št. 600/2014 Evropskega parlamenta in Sveta z dne 15. maja 2014 o trgih finančnih instrumentov in spremembi Uredbe (EU) št. 648/2012 (1) ter zlasti členov 1(9) in 50(5) Uredbe,

                  —

                  ob upoštevanju priporočila za sklep Odbora za ekonomske in monetarne zadeve,

                  —

                  ob upoštevanju člena 105(6) Poslovnika,

                  A.

                  ker delegirani akt o spremembi vsebuje pomembne spremembe, ki zagotavljajo, da bo Bank of England imela še naprej korist od obstoječe izjeme v skladu s členom 1(9) Uredbe (EU) št. 600/2014, tudi ko se bo status Združenega kraljestva spremenil in bo postalo tretja država;

                  B.

                  ker Parlament priznava pomen hitrega sprejetja tega akta, saj zagotavlja pripravljenost Evropske unije na izstop Združenega kraljestva iz Unije tudi brez sporazuma o izstopu;

                  1.

                  izjavlja, da ne nasprotuje delegirani uredbi;

                  2.

                  naroči svojemu predsedniku, naj ta sklep posreduje Svetu in Komisiji.

         (1)  UL L 173, 12.6.2014, str. 84.


               21.1.2021

               SL

               Uradni list Evropske unije

               C 23/261

      P8_TA(2019)0160
      Nenasprotovanje delegiranemu aktu o spremembi Uredbe (EU) št. 2015/2365 Evropskega parlamenta in Sveta glede seznama izvzetih subjektov
      Sklep Evropskega parlamenta, da ne nasprotuje delegirani uredbi Komisije z dne 30. januarja 2019 o spremembi Uredbe (EU) št. 2015/2365 Evropskega parlamenta in Sveta glede seznama izvzetih subjektov (C(2019)00794 – 2019/2547(DEA))
      (2021/C 23/49)

         Evropski parlament,

                  —

                  ob upoštevanju delegirane uredbe Komisije (C(2019)00794),

                  —

                  ob upoštevanju pisma Komisije z dne 30. januarja 2019, v katerem ta poziva Parlament, naj izjavi, da ne bi nasprotoval delegirani uredbi,

                  —

                  ob upoštevanju pisma Odbora za ekonomske in monetarne zadeve predsedniku konference predsednikov odborov z dne 21. februarja 2019,

                  —

                  ob upoštevanju člena 290 Pogodbe o delovanju Evropske unije,

                  —

                  ob upoštevanju Uredbe (EU) 2015/2365 Evropskega parlamenta in Sveta z dne 25. novembra 2015 o preglednosti poslov financiranja z vrednostnimi papirji in ponovne uporabe, ter zlasti členov 2(4) in 30(5) Uredbe (1),

                  —

                  ob upoštevanju priporočila za sklep Odbora za ekonomske in monetarne zadeve,

                  —

                  ob upoštevanju člena 105(6) Poslovnika,

                  A.

                  ker delegirani akt vsebuje pomembne spremembe, ki zagotavljajo, da bodo centralna banka Združenega kraljestva in javni organi, ki so pristojni za upravljanje javnega dolga ali pri tem posredujejo, izvzeti iz zahtev za poročanje iz člena 4 in zahtev glede preglednosti ponovne uporabe iz člena 15 Uredbe (EU) 2015/2365;

                  B.

                  ker Parlament priznava pomen hitrega sprejetja tega akta, saj zagotavlja pripravljenost Evropske unije na izstop Združenega kraljestva iz Unije tudi brez sporazuma o izstopu;

                  1.

                  izjavlja, da ne nasprotuje delegirani uredbi;

                  2.

                  naroči svojemu predsedniku, naj ta sklep posreduje Svetu in Komisiji.

         (1)  UL L 337, 23.12.2015, str. 1.


               21.1.2021

               SL

               Uradni list Evropske unije

               C 23/263

      P8_TA(2019)0162
      Nenasprotovanje delegiranemu aktu: izvzetje Bank of England in urada za upravljanje dolga Združenega kraljestva iz področja uporabe Uredbe (EU) št. 596/2014
      Sklep Evropskega parlamenta, da ne nasprotuje delegirani uredbi Komisije z dne 30. januarja 2019 o spremembi Delegirane uredbe (EU) 2016/522 glede izvzetja centralne banke in urada za upravljanje dolga Združenega kraljestva iz področja uporabe Uredbe (EU) št. 596/2014 (C(2019)00792 – 2019/2550(DEA))
      (2021/C 23/51)

         Evropski parlament,

                  —

                  ob upoštevanju delegirane uredbe Komisije (C(2019)00792),

                  —

                  ob upoštevanju pisma Komisije z dne 30. januarja 2019, v katerem ta poziva Parlament, naj izjavi, da ne bi nasprotoval delegirani uredbi,

                  —

                  ob upoštevanju pisma Odbora za ekonomske in monetarne zadeve predsedniku konference predsednikov odborov z dne 21. februarja 2019,

                  —

                  ob upoštevanju člena 290 Pogodbe o delovanju Evropske unije,

                  —

                  ob upoštevanju Uredbe (EU) št. 596/2014 Evropskega parlamenta in Sveta z dne 16. aprila 2014 o zlorabi trga (uredba o zlorabi trga) ter razveljavitvi Direktive 2003/6/ES Evropskega parlamenta in Sveta ter direktiv Komisije 2003/124/ES, 2003/125/ES in 2004/72/ES (1), zlasti členov 6(5) in 35(5) Uredbe,

                  —

                  ob upoštevanju priporočila za sklep Odbora za ekonomske in monetarne zadeve,

                  —

                  ob upoštevanju člena 105(6) Poslovnika,

                  A.

                  ker delegirani akt o spremembi vsebuje pomembne spremembe, ki zagotavljajo, da bosta Bank of England in urad za upravljanje dolga Združenega kraljestva imela še naprej korist od obstoječe izjeme v skladu s členom 6(1) Uredbe (EU) št. 596/2014, tudi ko se bo status Združenega kraljestva spremenil in bo postalo tretja država;

                  B.

                  ker Parlament priznava pomen hitrega sprejetja tega akta, saj zagotavlja pripravljenost Evropske unije na izstop Združenega kraljestva iz Unije tudi brez sporazuma o izstopu;

                  1.

                  izjavlja, da ne nasprotuje delegirani uredbi;

                  2.

                  naroči svojemu predsedniku, naj ta sklep posreduje Svetu in Komisiji.

         (1)  UL L 173, 12.6.2014, str. 1.


               21.1.2021

               SL

               Uradni list Evropske unije

               C 23/264

      P8_TA(2019)0163
      Nenasprotovanje delegiranemu aktu: možnost prilagoditve povprečnega dnevnega števila poslov za delnico, kadar se mesto trgovanja z največjim prometom s to delnico nahaja zunaj Unije
      Sklep Evropskega parlamenta, da ne nasprotuje delegirani uredbi Komisije z dne 13. februarja 2019 o spremembi Delegirane uredbe (EU) 2017/588 v zvezi z možnostjo prilagoditve povprečnega dnevnega števila poslov za delnico, kadar se mesto trgovanja z največjim prometom s to delnico nahaja zunaj Unije (C(2019)00904 – 2019/2579(DEA))
      (2021/C 23/52)

         Evropski parlament,

                  —

                  ob upoštevanju delegirane uredbe Komisije (C(2019)00904),

                  —

                  ob upoštevanju pisma Komisije z dne 21. februarja 2019, v katerem ta poziva Parlament, naj izjavi, da ne bi nasprotoval delegirani uredbi,

                  —

                  ob upoštevanju pisma Odbora za ekonomske in monetarne zadeve predsedniku konference predsednikov odborov z dne 4. marca 2019,

                  —

                  ob upoštevanju člena 290 Pogodbe o delovanju Evropske unije,

                  —

                  ob upoštevanju Direktive 2014/65/EU Evropskega parlamenta in Sveta z dne 15. maja 2014 o trgih finančnih instrumentov ter spremembi Direktive 2002/92/ES in Direktive 2011/61/EU (1), in zlasti člena 49(3) Direktive,

                  —

                  ob upoštevanju člena 10(1) in člena 13 Uredbe (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) in o spremembi Sklepa št. 716/2009/ES ter razveljavitvi Sklepa Komisije 2009/77/ES (2),

                  —

                  ob upoštevanju osnutkov regulativnih tehničnih standardov o spremembi Delegirane uredbe Komisije (EU) 2017/588 (RTS 11), ki jih je 8. novembra 2018 v skladu s členom 49(3) Direktive 2014/65/EU predložil Evropski organ za vrednostne papirje in trge,

                  —

                  ob upoštevanju priporočila za sklep Odbora za ekonomske in monetarne zadeve,

                  —

                  ob upoštevanju člena 105(6) Poslovnika,

                  A.

                  ker delegirani akt vsebuje pomembne spremembe za ohranitev konkurenčnosti mest trgovanja v EU, ki nudijo trgovanje s tistimi delnicami, ki so hkrati sprejete v trgovanje ali se z njimi trguje v Uniji in v tretji državi, in kadar je mesto trgovanja z največjim prometom s to delnico zunaj Unije;

                  B.

                  ker Parlament priznava pomen hitrega sprejetja tega akta, saj zagotavlja pripravljenost Evropske unije na izstop Združenega kraljestva iz Unije tudi brez sporazuma o izstopu;

                  C.

                  ker Parlament meni, da sprejeti regulativni tehnični standardi niso „enaki“ kot osnutki regulativnih tehničnih standardov, ki so jih evropski nadzorni organi predložili zaradi sprememb, ki jih je Komisija vnesla v ta osnutek, in meni, da ima tri mesece časa („obdobje pregledov“) za nasprotovanje regulativnim tehničnim standardom; ker Parlament poziva Komisijo, naj določi enomesečno obdobje pregledov samo v primerih, ko je Komisija sprejela osnutke evropskih nadzornih organov brez sprememb, torej ko so osnutek in sprejeti regulativni tehnični standardi „enaki“;

                  1.

                  izjavlja, da ne nasprotuje delegirani uredbi;

                  2.

                  naroči svojemu predsedniku, naj ta sklep posreduje Svetu in Komisiji.

         (1)  UL L 173, 12.6.2014, str. 349.

         (2)  UL L 331, 15.12.2010, str. 84.


               21.1.2021

               SL

               Uradni list Evropske unije

               C 23/585

      P8_TA(2019)0212
      Imenovanje člana Enotnega odbora za reševanje Sebastiana Laviole
      Sklep Evropskega parlamenta z dne 14. marca 2019 o predlogu Komisije za imenovanje člana Enotnega odbora za reševanje (N8-0021/2019 – C8-0042/2019 – 2019/0901(NLE))
      (Odobritev)
      (2021/C 23/83)

         Evropski parlament,

                  —

                  ob upoštevanju predloga Komisije z dne 30. januarja 2019 o imenovanju Sebastiana Laviole za člana Enotnega odbora za reševanje (N8-0021/2018),

                  —

                  ob upoštevanju člena 56(6) Uredbe Evropskega parlamenta in Sveta (EU) št. 806/2014 z dne 15. julija 2014 o določitvi enotnih pravil in enotnega postopka za reševanje kreditnih institucij in določenih investicijskih podjetij v okviru enotnega mehanizma za reševanje in enotnega sklada za reševanje ter o spremembi Uredbe (EU) št. 1093/2010 (1),

                  —

                  ob upoštevanju člena 122a Poslovnika,

                  —

                  ob upoštevanju poročila Odbora za ekonomske in monetarne zadeve (A8-0148/2019),

                  A.

                  ker člen 56(4) Uredbe (EU) št. 806/2014 določa, da se člani Enotnega odbora za reševanje iz člena 43(1)(b) uredbe imenujejo na podlagi svojih sposobnosti, kvalifikacij, znanja na področju bančništva in financ ter izkušenj, ki so relevantne za finančni nadzor, regulacijo in reševanje bank;

                  B.

                  ker so bili kljub obveznostim iz člena 56(4) Uredbe (EU) št. 806/2014 in kljub številnim pozivom Parlamenta, da je treba pri sestavljanju seznamov kandidatov upoštevati uravnoteženo zastopanost spolov, vsi kandidati moški, in ker Parlament to obžaluje; ker Parlament tudi obžaluje, da so ženske še vedno premalo zastopane na vodilnih položajih na področju bančnih in finančnih storitev, ter zahteva, da se njegovi pozivi pri naslednjem imenovanju upoštevajo; ker bi si morale vse institucije in organi EU resnično prizadevati za uravnoteženo zastopanost spolov;

                  C.

                  ker je Komisija v skladu s členom 56(6) Uredbe (EU) št. 806/2014 sprejela 7. decembra 2018 ožji seznam kandidatov za člane Enotnega odbora za reševanje iz člena 43(1)(b) navedene uredbe;

                  D.

                  ker je ta seznam v skladu s členom 56(6) Uredbe (EU) št. 806/2014 posredovala Parlamentu;

                  E.

                  ker je Komisija 30. januarja 2019 sprejela predlog o imenovanju Sebastiana Laviole za člana odbora in direktorja za razvoj in usklajevanje politike za reševanje v enotnem odboru za reševanje in je ta predlog posredovala Parlamentu;

                  F.

                  ker je Odbor za ekonomske in monetarne zadeve nato ocenil priporočila predlaganega kandidata za mesto člana Enotnega odbora za reševanje, zlasti glede na zahteve iz člena 56(4) Uredbe (EU) št. 806/2014;

                  G.

                  ker je imel Sebastiano Laviola 26. februarja 2019 predstavitev v odboru, ki jo je začel z uvodno izjavo, nato pa je odgovarjal na vprašanja članov odbora;

                  1.

                  odobri priporočilo Komisije o imenovanju Sebastiana Laviole za člana Enotnega odbora za reševanje za obdobje petih let;

                  2.

                  naroči svojemu predsedniku, naj ta sklep posreduje Evropskemu svetu, Svetu, Komisiji in vladam držav članic.

         (1)  UL L 225, 30.7.2014, str. 1.


               21.1.2021

               SL

               Uradni list Evropske unije

               C 23/587

      P8_TA(2019)0213
      Imenovanje člana Izvršilnega odbora Evropske centralne banke
      Sklep Evropskega parlamenta z dne 14. marca 2019 o priporočilu Sveta o imenovanju člana izvršilnega odbora Evropske centralne banke (05940/2019 – C8-0050/2019 – 2019/0801(NLE))
      (Posvetovanje)
      (2021/C 23/84)

         Evropski parlament,

                  —

                  ob upoštevanju priporočila Sveta z dne 11. februarja 2019 (05940/2019) (1),

                  —

                  ob upoštevanju druge alinee člena 283(2) Pogodbe o delovanju Evropske unije, v skladu s katerim se je posvetoval z Evropskim svetom (C8-0050/2019),

                  —

                  ob upoštevanju Protokola št. 4 o statutu Evropskega sistema centralnih bank in Evropske centralne banke ter zlasti člena 11.2 Protokola,

                  —

                  ob upoštevanju člena 122 Poslovnika,

                  —

                  ob upoštevanju poročila Odbora za ekonomske in monetarne zadeve (A8-0144/2019),

                  A.

                  ker se je Evropski svet s pismom z dne 14. februarja 2019 posvetoval z Evropskim parlamentom o imenovanju Philipa R. Lana za člana izvršilnega odbora Evropske centralne banke za mandat osmih let z začetkom 1. junija 2019;

                  B.

                  ker je Odbor za ekonomske in monetarne zadeve ocenil kandidatova priporočila, zlasti glede na zahteve iz člena 283(2) Pogodbe o delovanju Evropske unije ter potrebo po polni neodvisnosti Evropske centralne banke v skladu s členom 130; ker je med ocenjevanjem odbor prejel življenjepis kandidata ter njegove odgovore na pisni vprašalnik, ki mu je bil poslan;

                  C.

                  ker je imel nato kandidat 26. februarja 2019 predstavitev v odboru, ki jo je začel z uvodno izjavo, nadaljeval pa z odgovori na vprašanja članov odbora;

                  D.

                  ker Evropski parlament obžaluje, da Evropski svet ne glede na številne pozive Evropskega parlamenta Svetu, naj ponovno obravnava neuravnoteženo zastopanost spolov v izvršilnem odboru Evropske centralne banke, tega poziva ni obravnaval resno, in zahteva, da se ta poziv upošteva pri naslednjem imenovanju; ker so ženske še vedno premalo zastopane na vodilnih položajih na področju bančništva in finančnih storitev; ker bi morali EU ter vse nacionalne institucije in organi izvajati konkretne ukrepe za zagotovitev uravnotežene zastopanosti spolov;

                  1.

                  odobri priporočilo Sveta za imenovanje Philipa R. Lana za člana izvršilnega odbora Evropske centralne banke;

                  2.

                  naroči svojemu predsedniku, naj ta sklep posreduje Evropskemu svetu, Svetu in vladam držav članic.

         (1)  Še ni objavljeno v Uradnem listu.


title: Sklep (EU) 2021/75 Evropskega parlamenta in Sveta z dne 25. novembra 2020 o uporabi Solidarnostnega sklada Evropske unije za pomoč Hrvaški in Poljski v zvezi z naravnimi nesrečami ter plačilo predplačil Hrvaški, Nemčiji, Grčiji, Madžarski, Irski, Portugalski in Španiji v zvezi z izrednimi razmerami v javnem zdravju

text:
                  27.1.2021

                  SL

                  Uradni list Evropske unije

                  L 27/18

         SKLEP (EU) 2021/75 EVROPSKEGA PARLAMENTA IN SVETA
         z dne 25. novembra 2020
         o uporabi Solidarnostnega sklada Evropske unije za pomoč Hrvaški in Poljski v zvezi z naravnimi nesrečami ter plačilo predplačil Hrvaški, Nemčiji, Grčiji, Madžarski, Irski, Portugalski in Španiji v zvezi z izrednimi razmerami v javnem zdravju
         EVROPSKI PARLAMENT IN SVET EVROPSKE UNIJE STA –
         ob upoštevanju Pogodbe o delovanju Evropske unije,
         ob upoštevanju Uredbe Sveta (ES) št. 2012/2002 z dne 11. novembra 2002 o ustanovitvi Solidarnostnega sklada Evropske unije (1) in zlasti člena 4(3) Uredbe,
         ob upoštevanju Medinstitucionalnega sporazuma z dne 2. decembra 2013 med Evropskim parlamentom, Svetom in Komisijo o proračunski disciplini, sodelovanju v proračunskih zadevah in dobrem finančnem poslovodenju (2) in zlasti točke 11,
         ob upoštevanju predloga Evropske komisije,
         ob upoštevanju naslednjega:

                     (1)

                     Namen Solidarnostnega sklada Evropske unije (v nadaljnjem besedilu: sklad) je omogočiti Uniji, da se hitro, učinkovito in prožno odziva na izredne razmere in tako izkaže solidarnost s prebivalstvom regij, ki so jih prizadele večje ali regionalne naravne nesreče ali izredne razmere večjih razsežnosti v javnem zdravju.

                     (2)

                     Sredstva sklada ne presegajo najvišjega letnega zneska 500 000 000 EUR (v cenah iz leta 2011), kot je določeno v členu 10 Uredbe Sveta (EU, Euratom) št. 1311/2013 (3).

                     (3)

                     Hrvaška je 10. junija 2020 predložila vlogo za uporabo sredstev sklada zaradi potresa, ki je marca 2020 prizadel Zagreb ter Zagrebško in Krapinsko-zagorsko županijo.

                     (4)

                     Poljska je 24. avgusta 2020 predložila vlogo za uporabo sredstev sklada zaradi poplav v Podkarpatskem vojvodstvu junija 2020.

                     (5)

                     Hrvaška, Nemčija, Grčija, Madžarska, Irska, Portugalska in Španija so do 24. junija 2020 predložile vloge za uporabo sredstev sklada v zvezi z izrednimi razmerami večjih razsežnosti v javnem zdravju zaradi pandemije COVID-19 v začetku leta 2020. Vseh sedem držav članic je v vlogah zaprosilo za plačilo predplačila za pričakovani prispevek iz sklada.

                     (6)

                     Vlogi Hrvaške in Poljske v zvezi z naravnimi nesrečami izpolnjujeta pogoje za izplačilo finančnega prispevka iz sklada, kot je določeno v členu 4 Uredbe (ES) št. 2012/2002.

                     (7)

                     Zato bi bilo treba uporabiti sklad za zagotovitev finančnega prispevka Hrvaški in Poljski.

                     (8)

                     Da se zagotovijo zadostna proračunska sredstva v splošnem proračunu Unije za leto 2020, bi bilo treba uporabiti sredstva sklada za plačilo predplačil Hrvaški, Nemčiji, Grčiji, Madžarski, Irski, Portugalski in Španiji v zvezi z izrednimi razmerami večjih razsežnosti v javnem zdravju.

                     (9)

                     Da bi se lahko sredstva sklada čim prej uporabila, bi bilo treba ta sklep uporabljati od datuma sprejetja –

               SPREJELA NASLEDNJI SKLEP:

            Člen 1
            V okviru splošnega proračuna Unije za proračunsko leto 2020 se izplačajo sredstva Solidarnostnega sklada Evropske unije v odobritvah za prevzem obveznosti in odobritvah plačil v zvezi z naravnimi nesrečami:

                        (a)

                        znesek v višini 683 740 523 EUR Hrvaški;

                        (b)

                        znesek v višini 7 071 280 EUR Poljski.

            Člen 2
            V okviru splošnega proračuna Unije za proračunsko leto 2020 se izplačajo sredstva Solidarnostnega sklada Evropske unije v odobritvah za prevzem obveznosti in odobritvah plačil za predplačila v zvezi z izrednimi razmerami večjih razsežnosti v javnem zdravju:

                        (a)

                        znesek v višini 8 462 280 EUR Hrvaški;

                        (b)

                        znesek v višini 15 499 409 EUR Nemčiji;

                        (c)

                        znesek v višini 4 535 700 EUR Grčiji;

                        (d)

                        znesek v višini 26 587 069 EUR Madžarski;

                        (e)

                        znesek v višini 23 279 441 EUR Irski;

                        (f)

                        znesek v višini 37 528 511 EUR Portugalski;

                        (g)

                        znesek v višini 16 844 420 EUR se zagotovi Španiji.

            Člen 3
            Ta sklep začne veljati na dan objave v Uradnem listu Evropske unije.
            Uporablja se od 25. novembra 2020.

            V Bruslju, 25. novembra 2020

                  Za Evropski parlament

                  Predsednik

               D. M. SASSOLI

                  Za Svet

                  Predsednik

               M. ROTH

            (1)  UL L 311, 14.11.2002, str. 3.

            (2)  UL C 373, 20.12.2013, str. 1.

            (3)  Uredba Sveta (EU, Euratom) št. 1311/2013 z dne 2. decembra 2013 o večletnem finančnem okviru za obdobje 2014–2020 (UL L 347, 20.12.2013, str. 884).


Odločba Komisije z dne 17/08/2020 o razglasitvi združljivosti koncentracije s skupnim trgom (Zadeva št. COMP/M.9711 - ALLIANCE HEALTHCARE DEUTSCHLAND / GEHE PHARMA HANDEL) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 30/06/2020 o razglasitvi združljivosti koncentracije s skupnim trgom (Zadeva št. COMP/M.9676 - LOV GROUP / BANIJAY / ESG) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 14/12/2020 o razglasitvi združljivosti koncentracije s skupnim trgom (Zadeva št. COMP/M.9968 - TOTAL / ØRSTED UK) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 25/01/2021 o razglasitvi združljivosti koncentracije s skupnim trgom (Zadeva št. COMP/M.10077 - MACQUARIE BANK / MITSUBISHI UFJ LEASE & FINANCE COMPANY / VESTONE CAPITAL) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 31/07/2020 o razglasitvi združljivosti koncentracije s skupnim trgom (Zadeva št. COMP/M.9779 - ALSTOM / BOMBARDIER TRANSPORTATION) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 07/07/2020 o razglasitvi združljivosti koncentracije s skupnim trgom (Zadeva št. COMP/M.9843 - COLONY CAPITAL / PSP / NGD) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 22/01/2021 o razglasitvi združljivosti koncentracije s skupnim trgom (Zadeva št. COMP/M.9837 - BP / SINOPEC FUEL OIL SALES / BP SINOPEC MARINE FUELS) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 26/01/2021 o razglasitvi združljivosti koncentracije s skupnim trgom (Zadeva št. COMP/M.10103 - TOWERBROOK / CONSOLIS RAIL DIVISION) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 22/01/2021 o razglasitvi združljivosti koncentracije s skupnim trgom (Zadeva št. COMP/M.10091 - TOWERBROOK CAPITAL PARTNERS / WARBURG PINCUS / AA) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)